আর্মেনীয় প্রেরিতীয় মণ্ডলী
আর্মেনীয় প্রেরিতীয় মণ্ডলী (আর্মেনীয়: Հայ Առաքելական Եկեղեցի, প্রতিবর্ণী. Hay Aṙak'elakan Yekeghetsi) হল আর্মেনীয়দের জাতীয় মণ্ডলী। প্রাচ্যদেশীয় অর্থোদক্সির অন্তর্ভুক্ত এই মণ্ডলীটি অন্যতম প্রাচীন খ্রীষ্টান প্রতিষ্ঠান। প্রারম্ভিক ৪র্থ শতাব্দীতে আর্সাকীয় রাজবংশের রাজা তৃতীয় তিরিদাতের শাসনাধীন আর্মেনীয় রাজ্য ছিল প্রথম কোনো রাষ্ট্র যেটি খ্রিস্টধর্মকে রাষ্ট্রধর্ম হিসাবে গ্রহণ করেছিল। ঐতিহ্য মোতাবেক, এই মণ্ডলীটি খ্রীষ্টীয় ১ম শতাব্দীতে প্রেরিত বর্থলময় এবং প্রেরিত এদেশীয় থদ্দেয়ের প্রচারাভিযানের সময় উদ্ভূত হয়েছিল। এটিকে কখনও কখনও আর্মেনীয় অর্থোডক্স মণ্ডলী বা আর্মেনীয় গ্রেগরীয় মণ্ডলী হিসাবে আখ্যায়িত করা হয়। গ্রেগরীয় মণ্ডলী অবিধাটি স্বয়ং মণ্ডলীটির পছন্দের নয় কেননা এটি প্রেরিত বর্থলময় ও থদেয়কে এর প্রতিষ্ঠাতা গণ্য করে এবং সন্ত দীপ্তিদাতা গ্রেগরীয়কে এর প্রথম দাপ্তরিক অধ্যক্ষ হিসাবে বিবেচনা করে৷ এটি কেবল আর্মেনীয় মণ্ডলী পরিচিত।